KIRJALLINEN KYSYMYS E-1461/03

esittäjä(t): Bárbara Dührkop Dührkop (PSE) komissiolle

(29. huhtikuuta 2003)

Aihe: Euroopan sosiaalirahasto ja kulttuurienvälinen koulutus

Euroopan parlamentti pyysi 21. tammikuuta 1993 antamassaan monikulttuurisuutta ja maahanmuuttajien lasten kouluopetuksen ongelmia Euroopan yhteisössä koskevassa päätöslauselmassa(1), että komissio esittäisi vuoden kuluessa yksityiskohtaisen tiedonannon Euroopan sosiaalirahaston vaikutuksista maahanmuuttajien lapsille annettavaan (lähtömaan) äidinkielen opetukseen.

Esitin maahanmuuttajien lasten äidinkielen opetusta koskevan kirjallisen kysymyksen (0815/95(2)), vuonna 1995. Siihen antamassaan vastauksessa komissio ilmoitti, että kaikista Euroopan sosiaalirahaston varoista vuosina 19941999 yhteisrahoitetuista toimista oli sitouduttu toteuttamaan tarkka arviointi.

Toteuttiko komissio kyseisen arvioinnin? Voiko komissio siinä tapauksessa kertoa arvioinnin tulokset?

Voiko komissio joka tapauksessa kertoa, kuinka moneen kulttuurienväliseen koulutukseen liittyvään hankkeeseen (oli sitten kyse lähtömaan äidinkielen opetuksesta tai tulomaan kielen opetuksesta) on myönnetty yhteisrahoitusta Euroopan sosiaalirahaston varoista vuosina 19942003? Voiko komissio ilmoittaa myös kaikki näinä vuosina myönnetyt määrärahat ja niiden jakautumisen eri maiden kesken?

(1) EYVL C 42, 15.2.1993, s. 187.

(2) EYVL C 190, 24.7.1995, s. 28.

Anna Diamantopouloun komission puolesta antama vastaus

(13. kesäkuuta 2003)

Euroopan sosiaalirahastosta 12. heinäkuuta 1999 annetun Euroopan parlamentin ja neuvoston asetuksen (EY) N:o 1784/1999(1) mukaan Euroopan sosiaalirahasto toimii viidellä alalla: aktiivinen työvoimapolitiikka, yhtäläiset mahdollisuudet, elinikäinen oppiminen, sopeutuvuus ja sukupuolten välinen tasa-arvo. Jäsenvaltiot päättävät työvoimamarkkinoiden tilanteen ja työntekijöiden ammattitaidon tarpeiden perusteella, missä tärkeysjärjestyksessä ne toivovat, että edellä mainittuja toiminta-aloja rahoitetaan.

Kielelliset taidot ovat tärkeitä maahanmuuttajille työmarkkinoille sijoittumiseksi, ja Euroopan sosiaalirahasto voi osallistua näiden taitojen parantamisen rahoitukseen. Jotta vanhempien, ja erityisesti naisten, sijoittuminen tai uudelleen sijoittuminen työmarkkinoille helpottuisi, voi Euroopan sosiaalirahasto tukea koulutukseen ja lastenhoitoon liittyviä toimia. Maahanmuuttajien lasten kulttuurien välinen opetus eli opetuksen antaminen maahanmuuttajien lapsille heidän omalla äidinkielellään tai tulomaan kielellä ei kuitenkaan ole sinänsä sosiaalirahaston tärkein tehtävä.

Komissio on tällä hetkellä aloittamassa kokonaisvaltaista jälkiarviointia Euroopan sosiaalirahaston ohjelmakauden 19941999 keskeisimmistä toimista. Arviointi valmistuu syksyllä 2003, ja se tullaan toimittamaan suoraan arvoisalle parlamentin jäsenelle.

Arviointeja on tehty myös aiemmista Adapt- ja Employment-yhteisöaloitteista, mitkä sisälsivät sosiaalisesti syrjäytyneiden, myös maahanmuuttajien, työmarkkinoille sijoittamisen (etenkin Integra-ohjelma). Komissio lähettää nämä arvioinnit suoraan arvoisalle parlamentin jäsenelle ja parlamentin sihteeristölle.

Koska jäsenvaltiot ovat vastuussa rahoituksen käyttämisestä ja hoitamisesta rakennerahastoasetusten säännösten mukaisesti, komissiolla ei ole yksityiskohtaisia tietoja erityisten Euroopan sosiaalirahaston toimintahankkeiden (kuten kulttuurien välinen koulutus) lukumäärästä tai niille myönnetyistä määrärahoista.

(1) EYVL L 213, 13.8.1999.